Taakspan slaan toe op verdagtes, wapens ná transitoroof(Argieffoto: SA Polisie) Twee verdagtes is Sondag in die vroeë oggendure in Gauteng in hegtenis geneem toe ’n multidissiplinêre taakspan as deel van ’n gesamentlike intelligensiegedrewe operasie ’n gesoekte verdagte in verband met ’n transitorooftog nagespoor het. Die betrokke transitorooftog het in Vryheid in KwaZulu-Natal plaasgevind. Kol. Katlego Mogale, woordvoerder van die Valke, sê inligting het die span na ’n motorwassery in Johannesburg gelei waar die gesoekte verdagte in hegtenis geneem is. Danksy verdere inligting het die span die omgewing van Katlehong verken waar ’n tweede verdagte met twee ongelisensieerde AK47-gewere en ammunisie by ’n vulstasie langs die N3 betrap en in hegtenis geneem is. Nóg inligting het die span daarna na ’n adres in Vosloorus gelei waar ’n AK47-geweer, ’n R5-geweer, ammunisie, koeëlvaste baadjies en ’n toestel wat seine versper, gevind is. Daar is ook beslag gelê op die twee verdagtes se voertuie. Die verdagtes, onderskeidelik 37 en 39 jaar oud, sal na verwagting Woensdag in die hof verskyn.